Komisijos sprendimas
2004 m. kovo 4 d.
įgaliojantis laboratorijas tikrinti tam tikrų naminių mėsėdžių vakcinacijos nuo pasiutligės veiksmingumą
(pranešta dokumentu Nr. C(2004) 646)
(tekstas svarbus EEE)
(2004/233/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. kovo 20 d. Tarybos sprendimą 2000/258/EB dėl specialios institucijos, atsakingos už kriterijų, būtinų standartizuojant pasiutligės vakcinų veiksmingumo kontrolės serologinius tyrimus, nustatymą, skyrimo [1], ypač į jo 3 straipsnį,
kadangi:
(1) 2001 m. kovo 29 d. Komisijos sprendimas 2001/296/EB, įgaliojantis laboratorijas tikrinti tam tikrų naminių mėsėdžių gyvūnų vakcinacijos nuo pasiutligės efektyvumą [2], buvo keletą kartų iš esmės keistas [3]. Aiškumo ir racionalumo sumetimais minėtas sprendimas turėtų būti susistemintas.
(2) 1992 m. liepos 13 d. Tarybos direktyva 92/65/EEB, nustatanti gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją [4], numato ne karantiną, o kitokią sistemą, įvežant į tam tikrų valstybių narių pasiutligės neužkrėstą teritoriją tam tikrus naminius mėsėdžius gyvūnus. Toji sistema reikalauja patikrinti tų gyvūnų vakcinacijos veiksmingumą antikūnių titravimu.
(3) Sprendimu 2000/258/EB AFSSA laboratorija Nansyje, Prancūzijoje, buvo paskirta atsakinga už kriterijų, būtinų serologiniams bandymams standartizuoti, nustatymą, kad būtų galima stebėti pasiutligės vakcinacijos veiksmingumą.
(4) Alternatyvių karantinui priemonių kontekste vakcinuotų naminių mėsėdžių gyvūnų pasiutligės antikūnių titravimui yra nustatyta kvalifikacinė bandymų procedūra.
(5) AFSSA laboratorija Nansyje, vertindama laboratorijas, kurias galima patvirtinti tam tikrų nuo pasiutligės vakcinuotų mėsėdžių serologiniams bandymams atlikti, turi taikyti nustatytą kvalifikacinę bandymų procedūrą.
(6) Kelios valstybės narės yra pateikusios prašymus dėl laboratorijų patvirtinimo analizėms, kuriomis tikrinamas tam tikrų naminių mėsėdžių vakcinacijos nuo pasiutligės veiksmingumas, atlikti.
(7) AFSSA laboratorija Nansyje įvertino iš valstybių narių gautus prašymus ir to vertinimo rezultatus nusiuntė Komisijai.
(8) Komisija, remdamasi vertinimo rezultatais, gali sudaryti laboratorijų, įgaliotų atlikti nuo pasiutligės vakcinuotų mėsėdžių serologinį titravimą, sąrašą.
(9) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Laboratorijos, pasiūlytos valstybių narių ir įgaliotos atlikti analizes, kuriomis tikrinamas tam tikrų naminių mėsėdžių gyvūnų vakcinacijos nuo pasiutligės veiksmingumas, yra išvardytos I priede.
2 straipsnis
Sprendimas 2001/296/EB yra panaikinamas.
Nuorodos į panaikintą sprendimą suprantamos kaip nuorodos į šį sprendimą ir skaitomos pagal koreliacijų lentelę III priede.
3 straipsnis
Šis sprendimas yra skirtas valstybėms narėms.
Priimta Briuselyje, 2004 m. kovo 4 d.